Արման (լուսանկարիչ)

Արմենակ Արծրունի (հայտնի է Արման կեղծանունով, ), եգիպտահայ նշանավոր լուսանկարիչ։ Մասնագիտացել է դիմանկարային լուսանկարչության մեջ՝ շահեկան դիրք զբաղեցնելով շուկայում։ Նա հանրաճանաչ է դարձել եգիպտական բարձր խավի շրջանում և Եգիպտոսում առաջին լուսանկարիչն էր, ով օգտագործել է լուսանկարչական հովանոցներ։

Կենսագրություն 
Արմենակ Արծրունին ծնվել է 1901 թվականի օգոստոսին Էրզրումում, որն այն ժամանակ Օսմանյան կայսրության մաս էր։ Նա հոր հետ եկել է Ալեքսանդրիա (Եգիպտոս) 1907 թվականին։ Դպրոցում նա նկարելու կիրք ուներ։ Նա սկսել է աշխատել Ալեքսանդրիայում բնակվող լուսանկարիչ Նադիրի մոտ որպես աշակերտ։ 

1925 թվականին գնացել է Կահիրե՝ որպես ավստրիացի հրեա լուսանկարիչ և հայտնի դիմանկարիչ Զոլայի օգնական՝ նրա Արդ էլ-Շերիֆի Միդան Մուստաֆա Քամել փողոցում գտնվող արվեստանոցում։ Զոլան Արծրունուն ուղարկել է Ավստրիա՝ սովորելու սև-սպիտակ լուսանկարների գունավորման, ինչպես նաև աերոգրաֆի (օդային վրձնի), ածխի և կավճի օգտագործման տեխնիկան։

1930 թվականին, Զոլայի մահից հետո, Արծրունին Միդան Մուստաֆա Քամելում բացել է իր սեփական ստուդիան՝ Armand Studio անունով։ Հայրը նրա համար պատրաստել է մի հսկա խոշորացուցիչ, որն ի վիճակի էր մեծ չափսերով նեգատիվների հետ աշխատել։ 1950-ականների կեսերին նրա առաջին ստուդիան ոչնչացման սպառնալիքի տակ էր, ուստի նա երկրորդ ստուդիան է բացել 1956 թվականին Թալեաթ Հարբ փողոցում։

Արմանը մասնագիտացել է դիմանկարային լուսանկարչության մեջ և լուսանկարել է քաղաքական գործիչների, կինոաստղերի, կաբարեի հայտնի պարողների, ինչպես նաև՝ թագավորական ընտանիքի անդամներին։ 1952 թվականի հեղափոխությունը չի խանգարել նրա կարիերային, և նա շարունակել է լուսանկարել հայտնի մարդկանց, մասնավորապես՝ Գամալ Աբդել Նասերին և Եգիպտոս այցելող օտարերկրյա պետությունների ղեկավարներին։

Արմանը հատկապես հայտնի էր հարսանեկան լուսանկարների մշակված կարգավորումներով։ Նա նաև երբեմն հյուրանոցների և հանրախանութների լուսանկարների պատվերներ էր ստանում։

Նրա որդին՝ Արմանը, աշխատել է որպես նրա օգնական դեռևս 1960 թվականին, իսկ ստուդիան ստանձնել է հոր մահից հետո՝ 1963 թվականին։ Նա իր լուսանկարները ստորագրում է այնպես, ինչպես հայրը։

Պատկերասրահ

Ծանոթագրություններ

Արտաքին հղումներ 
 

 Արմենակ Արծրունի

Անձինք Էրզրումից
Եգիպտահայ լուսանկարիչներ
Բնօրինակում անաղբյուր հոդվածներ